Forslag til ny organisering af specialområdet

Indhold

[Nuværende organisering 2](#_Toc472680537)

[Rævebakkeskolen 2](#_Toc472680538)

[Afdeling Lindholm 2](#_Toc472680539)

[Afdeling Skovpark 2](#_Toc472680540)

[Nyborg Heldagsskole 2](#_Toc472680541)

[Elevtal 3](#_Toc472680542)

[Rævebakkeskolen 3](#_Toc472680543)

[Nyborg Heldagsskole 3](#_Toc472680544)

[Argumenter for en sammenlægning 4](#_Toc472680545)

[Højt specialiserede skoler 4](#_Toc472680546)

[Bevarelse af de professionelle miljøer 4](#_Toc472680547)

[Transfer af viden 4](#_Toc472680548)

[Effektiv udnyttelse af ressourcepersoner 5](#_Toc472680549)

[Ledelse af videncenter 5](#_Toc472680550)

[Gråzoner 5](#_Toc472680551)

[Effektiv kompetenceudvikling 6](#_Toc472680552)

[Sammenhæng mellem dagtilbuds- og skoleområdet 6](#_Toc472680553)

[Effektiv administration 6](#_Toc472680554)

[Lovgivning omkring sammenlægning af skoler 7](#_Toc472680555)

[Anbefaling 7](#_Toc472680556)

Dette notat har til formål at skitsere et forslag til ny organisering af specialskolerne i Nyborg Kommune. Der argumenteres for en sammenlægning af de to specialskoler Rævebakkeskolen og Nyborg Heldagsskole med virkning fra 1. august 2018.

# Nuværende organisering

På skoleområdet er der to specialskoler i Nyborg Kommune: Rævebakkeskolen og Nyborg Heldagsskole.

## Rævebakkeskolen

Rævebakkeskolen er en tidligere amtsskole, der i 2007 blev kommunal. Rævebakkeskolen er en specialskole med to afdelinger, der underviser elever med generelle indlæringsvanskeligheder og vidtgående indlæringsvanskeligheder.

### Afdeling Lindholm

En afdeling for børn og unge med vidtgående særlige behov. Her tilbydes også pladser til børn fra andre kommuner. Skolen besidder en mangeårig erfaring og ekspertise inden for dette felt.

Afdelingen er aldersopdelt i 7 klasser med 73 elever i alt. Herudover har afdelingen 1 klasse med 7 elever med multiple funktionsnedsættelser.

### Afdeling Skovpark

En afdeling for kommunens specialklasser som blev oprettet som selvstændig afdeling i skoleåret 2011/12.

Afdelingen er aldersopdelt i 5 klasser med 60 elever i alt.

Herudover har afdelingen en taleklasse normeret til 8 elever, alle med svære tale/sprogvanskeligheder.

Fælles for eleverne på Rævebakkeskolen er, at de alle har kognitive funktionsnedsættelser, hvilket medfører indlæringsvanskeligheder. Derudover kan eleverne have mange forskellige udfordringer, både fysiske, følelsesmæssige og sociale. Disse elever lærer og udvikler sig, når de tilbydes et særligt tilrettelagt undervisnings- og læringsmiljø. Eleverne profiterer af en tydelig struktur og et trygt, forudsigeligt miljø i små enheder med kendte lærere og pædagoger omkring dem. Der er et tæt samarbejde med PPR og andre faggrupper, som f.eks. fysio- og ergoterapeuter.

## Nyborg Heldagsskole

Målgruppen er normaltbegavede børn og unge i alderen 6-18 år med faglige og sociale indlæringsvanskeligheder samt psykiske problemer.

På Nyborg Heldagsskole integreres specialundervisning og den socialpædagogiske indsats i et samlet tilbud, hvor den røde tråd er læring hele dagen.

Målet med indsatsen for de yngste børn er at normalisere barnets og familiens tilværelse – det vil sige en tilbagevenden til normale skole- og fritidsaktiviteter så hurtigt som muligt.

Målet med indsatsen for de unge er at fastholde dem i skolesystemet og at styrke deres muligheder for at opnå et selvstændigt og selvvalgt livsforløb. Skolen forbereder de unge på udslusning til andet skoletilbud eller en ungdomsuddannelse.

Nyborg Heldagsskole varetager skolepraktikker og udslusninger i tæt samarbejde med den udvalgte skole, elev, forældre, PPR, socialrådgiver og forvaltning i hjemkommunen.

Skolen har en afdeling for tilknytningsforstyrrede elever. Disse elever har behov for en særlig struktureret hverdag. I disse rammer er der fortsat fokus på at normalisere elevernes undervisning og sociale kompetencer.

# Elevtal

## Rævebakkeskolen

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rævebakkeskolen** | 2008 | 2009 | 2010 | 2011 | 2012 | 2013 | 2014 | 2015 | 2016 |
| Elevtal afd. Lindholm | **107,9** | **113,8** | **114,7** | **107,4** | **100** | **93** | **92** | **85** | **80** |
| elever fra Nyborg Kommune | 53,7 | 56,9 | 57,3 | 56,5 | 57,2 | 57 | 56 | 57 | 53 |
| elever fra andre kommuner | 54,2 | 56,9 | 57,4 | 50,9 | 42,8 | 36 | 36 | 28 | 27 |
|  |  |  |  |  |  |  |  |  |  |
| Elevtal afd. Skovparken |  |  |  | **83** | **80,9** | **74,3** | **69** | **65** | **60** |
|  |  |  |  |  |  |  |  |  |  |
| **Rævebakkeskolen ialt** |  |  |  | **190,4** | **180,9** | **167,3** | **161** | **150** | **140** |

## 

## Nyborg Heldagsskole

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Nyborg Heldagsskole** | 2008 | 2009 | 2010 | 2011 | 2012 | 2013 | 2014 | 2015 | 2016 |
| **Elevtal ialt** | **56** | **55** | **55** | **52** | **46** | **47** | **54** | **76** | **92** |
| elever fra Nyborg Kommune | 32 | 35 | 36 | 35 | 33 | 33 | 34 | 44 | 54 |
| elever fra andre kommuner | 24 | 20 | 19 | 17 | 13 | 14 | 20 | 32 | 38 |

*Alle elevtal er faktiske elevtal opgjort som et gennemsnit over året. Elevtal for 2016 omfatter skøn for elevtallet fra august og frem*

Kendetegnende for begge skoler er, at elevtallet gennem de senere år har udviklet sig kraftigt - Rævebakkeskolen har haft faldende og Nyborg Heldagsskole stigende elevtal.

Rævebakkeskolen oplever et fortsat faldende elevtal både for eleverne på afdeling Lindholm og i specialklasserne. Afd. Skovparkens faldende elevtal skal bl.a. ses i lyset af, at almenskolerne er blevet dygtigere til at undervise flere af disse elever. For afd. Lindholms vedkommende indikerer udviklingen, at eleverne fra eksterne kommuner forsvinder og skolen derfor på et tidspunkt først og fremmest vil blive for elever fra Nyborg Kommune. Kommuner, der tidligere har gjort brug af Rævebakkeskolen, etablerer selv tilsvarende tilbud. Noget tyder på at elevtallet samlet på skolen godt kunne komme ned på 110-120 elever.

Rævebakkeskolens afd. Lindholm har en bredt sammensat elevgruppe, fra elever med kognitive vanskeligheder næsten på niveau med eleverne i afd. Skovparken og til elever med multiple funktionsnedsættelser. Dette kræver en bred vifte af kompetencer og specialister, hvilket er under pres pga. elevtallet, da det kræver en vis volumen at opretholde disse specialfunktioner.

Nyborg Heldagsskole oplever derimod en stigende efterspørgsel efter deres tilbud – her udbygges antallet af samarbejdskommuner i disse år.

Udviklingen giver anledning til at overveje specialtilbuddenes/skolernes bæredygtighed såvel elevtalsmæssigt, pædagogisk som ledelsesmæssigt.

En central forudsætning for at fastholde og udvikle kompetencerne på skolerne, og sikre et dynamisk pædagogisk miljø er, at der er et vist volumen i elevtallet og dermed også i personalegruppen. Det pædagogiske personale har brug for sparringspartnere, hvilket i høj grad gør sig gældende i specialundervisningssammenhæng, da der her er tale om individuel tilrettelæggelse af undervisningen.

Det nuværende elevtal og den forventede udvikling i elevtallet bør give anledning til overvejelser omkring specialområdets nuværende organisering.

# Argumenter for en sammenlægning

Nedenfor beskrives temaer, der argumenterer for, at en sammenlægning af Rævebakkeskolen og Nyborg Heldagsskole vil være en styrkelse af specialskole-området i Nyborg Kommune

## Højt specialiserede skoler

Rævebakkeskolen og Nyborg Heldagsskole er begge karakteriseret ved en høj grad af specialisering indenfor sine målgrupper. Skolerne har mange års erfaring i at arbejde med målgrupperne og er generelt kendt for at opnå gode resultater. Det er naturligvis meget vigtigt, at disse kvaliteter fremadrettet kan bibeholdes og videreudvikles, så Nyborg Kommune til stadighed har et godt tilbud til de elever der har brug for det.

## Bevarelse af de professionelle miljøer

De mange års specialisering og kompetenceudvikling på de to specialskoler har bevirket, at der på begge skoler foregår en meget kompetent indsats, der fortsat skal kunne bevares i Nyborg Kommune. Derfor er det vigtigt at en sammenlægning mellem videnområder ikke sker på bekostning af den specialiseringen, der kendetegner de to skoler i dag. Nye indsatser skal ses som en udbygning af de eksisterende – ikke i stedet for.

For at skabe overblik over og udvikle nye indsatser er det en fordel med en samlet organisering.

## Transfer af viden

De senere år har folkeskoleområdet lært at tage arbejdsmetoder, holdninger og viden fra specialområderne ind i almenområdet. Det har været og er en forudsætning for den inklusionsproces skolerne konstant arbejder med. Skolerne oplever dog stadig udfordringer primært omkring elever med AKT-vanskeligheder.

Udfordringerne med at få skabt rammer til alle elever i folkeskolerne bliver ikke mindre i fremtiden. Lærerne har et stort behov for at få hjælp og sparring til at kunne rumme den mangfoldige elevgruppe, der skal være i folkeskolen.

Skolevæsenet i Nyborg har i 2011 etableret et Videncenter på skoleområdet med det formål at kunne hjælpe skolerne i arbejdet med at rumme eleverne på bedste vis. Personalet i videncentret kommer fra de to specialskoler. Det er meget tydeligt at personalet fra specialskolerne gennem årene har fået opdyrket en kompetence og viden, der, foruden på specialområdet, også har stor gyldighed på almenområdet. Overførslen af denne viden og kompetence til almenområdet bliver de kommende år af stor vigtighed for skolevæsenets kvalitet.

Derfor skal der være stor fokus på organisering og transfer af viden og kompetencer fra specialområdet til almenområdet, hvorfor en samlet organisering omkring videncenterarbejdet vil være at foretrække.

## Effektiv udnyttelse af ressourcepersoner

Elever med særlige behov har mange, forskellige og komplekse problemstillinger, der kræver en vifte af tilbud og ressourcepersoner. Det er derfor både mere hensigtsmæssigt og effektivt at have disse tilbud og ressourcepersoner samlet i én organisation/på én skole, således at de kan bringes i anvendelse i den samlede elevgruppe. Elevtallet på primært Rævebakkeskolen er ikke bæredygtigt nu og i særdeleshed ikke i fremtiden til at kunne bevare og udvikle de specialfunktioner, som elevgruppen har behov for.

En samlet organisation og ledelse kan effektivt medvirke til at bringe ressourcer i spil til den samlede elevgruppe

## Ledelse af videncenter

Det nuværende Videncentersamarbejde har generelt et godt indsatsflow, men der kan opleves konkurrerende elementer mellem de to specialskoler, hvorfor en samlet organisering omkring videncenterarbejdet vil være at foretrække.

Nyborg Kommune har fra Undervisningsministeriet fået midler til et projekt, der vil videreudvikle det nuværende videncenterarbejde. Det kaldes Videncenter 2.0. Her vil videncentermedarbejderne gå et skridt videre og bl.a. i praksis i klasseværelset vise den enkelte lærer, hvorledes udfordringer kan tackles. Hvis projektet viser sig at være lovende, vil en eventuel videreførelse af konceptet kræve et meget tæt samarbejde mellem de implicerede personaler – og her vil en samlet organisering ligeledes være en fordel.

”Videnscenter 2.0 – det brede forebyggende løft” er en videreudvikling af den nuværende videnscenterindsats. Indtil nu har videnscenterarbejdet i samarbejde med folkeskolerne fokuseret på kompetenceudvikling for lærere og pædagoger i forhold til enkelte udfordrende elever. Dette sker i konkrete rekvirerede videnscenterforløb, hvor team fra specialskolerne yder sparring i forhold til løsning på aktuelle udfordringer.

Med det nye projekt; videnscenter 2.0, udbygges den nuværende kapacitet med henblik på videnstransfer med en bred forebyggende inklusionsindsats i tæt samarbejde med skolerne.

Specialviden skal som noget nyt i spil i systematiske forløb på hver skole for teams på skolernes indskolings- og mellemtrin. Videnscentermedarbejderne vil tage udgangspunkt i co-teaching principperne. Projektet er rettet mod en forebyggende inklusionsindsats overfor hele klasser og teams. Grundlæggende indebærer inklusion, at elever med særlige behov skal undervises sammen med deres klassekammerater.

## Gråzoner

De to specialskolers fokusering på specialisering inden for deres målgrupper har medført en stor villighed til at løse komplekse opgaver inden for specialerne – her har Nyborg Kommune opbygget en meget stor kompetence. Udfordringen opstår i de tilfælde, hvor børnene ikke lige passer ind i den struktur, vi har opbygget:

* Børn med kognitive og indlæringsmæssige vanskeligheder, der samtidig har en udfordrende adfærd
* Eller børn med et behandlingsmæssigt behov

Gennem samlet organisering kunne der ligeledes ske en smidig placering af børn, der befinder sig i et gråzoneområde mellem de to skolers primære målgruppe, og sikre en hurtigere vej til specifik viden til opgaven

## Effektiv kompetenceudvikling

I dag sker der meget lidt koordinering i opbygningen af kompetencer og uddannelser mellem personalerne på de to specialskoler. Der sker en betydelig investering på områderne på begge skoler, og derfor er det nærliggende, at en koordinering kunne medføre en mere målrettet investering – som gerne skulle medføre en bredere vifte af specialiserede tilbud.

Den bedste forudsætning for at dette vil ske, vil være en sammenlægning på området.

## Sammenhæng mellem dagtilbuds- og skoleområdet

For at skabe størst muligt sammenhæng mellem de specialtilbud der gives til børn i førskole- og skolealderen, vil det være naturligt og ønskeligt at der etableres tætte forbindelser mellem ledelse og personaler i dagtilbud og på skoler. Dels vil et tæt samarbejde kunne udvikle området og give en større viden om hinandens vidensområdet, og dels vil det øge kendskabet til ”de fælles børn” – altså en øget mulighed for et tættere samarbejde mellem forskellige vidensområder. Ligeledes øges sandsynligheden for, at det enkelte barn med særlige behov fra starten får det bedste tilbud, da der blot vil være ”én vej ind” til specialindsatserne.

Sandsynligheden for et sådant tæt samarbejde øges med en samlet organisering på specialskoleområdet.

## Effektiv administration

Både Rævebakkeskolen og Nyborg Heldagsskole har en fuld udbygget administration og der vil være fordele i at etablere en fælles administration. Dels vil den enkelte administrationsmedarbejder få en kollega og der vil kunne etableres et administrationsteam, som sammen med ledelseskraft, vil kunne fokusere på effektivitet på en anden måde, end en meget lille administration kan. Endvidere vil der være en del administrative opgaver, der faktisk i dag laves dobbelt og som ville kunne forenkles.

Sammenlægning med fælles ledelse og administration kan effektivisere det administrative arbejde.

Til orientering er begge skoler takstfinansierede, men med forskellige takstmodeller der imødekommer skolernes forskellighed. Skolen vil med en sammenlægning kunne operere med begge takstmodeller og få skabt fællesskab og retning på alle de områder, hvor det er ønskværdigt.

# Lovgivning omkring sammenlægning af skoler

En sammenlægning af Rævebakkeskolen og Nyborg Heldagsskole skal tage udgangspunkt i Folkeskolelovens § 24, stk 3.

Folkeskolelovens § 24, stk 3 beskriver, at kommunalbestyrelsen, for at sikre en hensigtsmæssig skolestruktur og efter indhentet udtalelse fra skolebestyrelserne, kan beslutte, at en eller flere små skoler og en større skole eller to eller flere små skoler har fælles skoleleder og eventuelt fælles skolebestyrelse, men hver sit skoledistrikt. Ved små skoler forstås skoler som nævnt i § 55, stk. 1, 2. pkt. Ved små skoler og små afdelinger af skoler forstås en skole og afdelinger af en skole i landdistrikter eller skoler og afdelinger med normalt ikke over 300 elever.

**Lovgivning ift. sammenlægning af to skoler, BEK. Nr 700 af 23/06/2014**

# 

# Anbefaling

På baggrund af ovenstående anbefales det at Rævebakkeskolen og Nyborg Heldagsskole sammenlægges til en specialskole med virkning fra 1. august 2018. Det betyder, at der forinden skal træffes beslutning om ledelsens sammensætning.

Skole- og Kulturafdelingen 20. januar 2017